**Για την μη έκδοση στις ΗΠΑ και την απελευθέρωση του Τ.Ασάνζ διαδήλωσε το DiEM25/ΜέΡΑ25 και στην Αθήνα**

Με κεντρικό σύνθημα «Το wikileaks τους «καίει» και καίνε τον Ασάνζ- free Julian Assange – Jail the war criminals» το DiEM25/ΜέΡΑ25 διαδήλωσε με δεκάδες μέλη και φίλους το μεσημέρι του Σαββάτου μπροστά στην Βρετανική Πρεσβεία της Αθήνας, θυροκολλώντας και σχετικό ψήφισμα για την μη έκδοση του ιδρυτή των wikileaks Τζούλια Ασάνζ στις ΗΠΑ αλλά και την άμεση απελευθέρωση του(καθώς η δίκη του ξεκινά στην Βρετανία την Δευτέρα 24 Φεβρουαρίου).

Η κινητοποίηση διήρκησε περισσότερο από δύο ώρες και μετά από διαπραγματεύσεις με τις αστυνομικές δυνάμεις που εμπόδιζαν την πρόσβαση στην πρεσβεία, ολιγομελής αντιπροσωπεία στην οποία συμμετείχαν ο εκπρόσωπος τύπου του ΜέΡΑ25, Μιχάλης Κριθαρίδης, και η βουλευτής Β΄Πειραιά του ΜέΡΑ25 Φωτεινή Μπακαδήμα, θυροκολλήθηκε ψήφισμα, στο οποίο, μεταξύ άλλων, τονιζόταν πως οι διαδηλωτές της Αθήνας ενώνουν τις δυνάμεις τους με την αντίστοιχη διαδήλωση που πραγματοποιούνταν την ίδια ώρα στο Λονδίνο.

Επισημαίνεται πως εκτός από τα μέλη και τα στελέχη του DiEM25/ΜέΡΑ25 στο κάλεσμα για διαδήλωση μπροστά από την Βρετανική πρεσβεία στην Αθήνα, ανταποκρίθηκαν η καλλιτεχνική ομάδα «Ήριννα», ο Τομέας δικαιωμάτων του ΣΥΡΙΖΑ, και πολλοί πολίτες της Αθήνας.

**Η υπόθεση του Julian Assange**

Στην δίκη του Julian Assange που αρχίζει στις 24/2/2020 το βρετανικό δικαστήριο θα αποφασίσει αν θα δεχτεί ή θα απορρίψει το αίτημα των Η.Π.Α για έκδοση του ιδρυτικού στελέχους των Wikileaks στις Η.Π.Α. για να δικαστεί εκεί με την κατηγορία της «κατασκοπείας». Αν αποφασιστεί η έκδοσή του στις ΗΠΑ, αυτό θα αποτελέσει το τελειωτικό στάδιο για την ουσιαστική εξόντωσή του. Ήδη από δηλώσεις Αμερικανών αξιωματούχων προκύπτει το σαφές συμπέρασμα ότι δεν πρόκειται να έχει μια δίκαιη δίκη.

Ο Julian Assange κατηγορείται (από τις Η.Π.Α) για αδικήματα που αν γίνουν αποδεκτά επισείουν φυλάκιση 175 ετών. Αυτά τα αδικήματα δεν είναι τίποτε άλλο παρά η δημοσίευση εγγράφων διάφορων κρατικών υπηρεσιών (στρατός, πολιτικοί, μυστικές υπηρεσίες) των Η.Π.Α που αποδεικνύουν την εμπλοκή τους σε εγκλήματα σε όλον τον κόσμο, ανάμεσα στα οποία και υποκίνηση πολεμικών συρράξεων. Οι Η.Π.Α θεωρούν την δημοσίευση αυτών των πληροφοριών «κατασκοπεία» και με αυτήν την κατηγορία επιδιώκουν εδώ και δέκα χρόνια τη σύλληψη του Assange και την μεταφορά του στις Η.Π.Α για να δικαστεί σε στρατιωτικό δικαστήριο με όσα αυτό συνεπάγεται.

Τις πληροφορίες που δημοσίευσαν τα WikiLeaks και ο Assange τις έχουν ήδη αναπαράγει τα μεγαλύτερα έγκριτα έντυπα σε όλον τον κόσμο (όπως το Der Spiegel, οι New York Times, ο Guardian, η Le Monde και η El Pais) χωρίς κανείς να τις έχει διαψεύσει. Οι ίδιες πληροφορίες, αυτές δηλαδή που αρχικά δημοσιοποιήθηκαν από τα WikiLeaks, έχουν επίσης χρησιμοποιηθεί από το Ευρωπαϊκό Δικαστήριο Ανθρωπίνων Δικαιωμάτων και από το Ανώτατο Βρετανικό Δικαστήριο καθώς και το Διεθνές Δικαστήριο Δικαιοσύνης στην περίπτωση των νησιών Chagos, ως αξιόπιστο υλικό για να τεκμηριωθούν υποθέσεις καταπάτησης των Ανθρωπίνων Δικαιωμάτων και του Διεθνούς Δικαίου.

Έτσι βρισκόμαστε μπροστά στο εξής παράδοξο: Την ίδια στιγμή που όλος ο Ευρωπαϊκός Τύπος και πλείστες Ευρωπαϊκές Δικαστικές αρχές χρησιμοποιούν ως έγκυρες και χρήσιμες (για την δικαιοσύνη και την αλήθεια) τις πληροφορίες που δημοσίευσαν τα WikiLeaks και κανείς δεν διώκεται για την αναπαραγωγή και χρήση των πληροφοριών αυτών, οι πρωτεργάτες της αρχικής δημοσίευσης, δηλαδή οι συντάκτες των WikiLeaks πληρώνουν με τη ζωή τους την πράξη τους.

Βέβαια το παράλογο της κατάστασης, εξηγείται ακριβώς από το περιεχόμενο των πληροφοριών που αποφάσισε να δημοσιεύσει η ομάδα των WikiLeaks. Οι αποδείξεις της εγκληματικής εμπλοκής των αμερικάνικων υπηρεσιών σε υποθέσεις όπως ο πόλεμος στο Αφγανιστάν, ο πόλεμος στο Ιράκ, υποθέσεις βασανιστηρίων, εγκλήματα πολέμου, δολοφονία δημοσιογράφων, διαφθορά, καταπάτηση ανθρώπινων δικαιωμάτων, παρακολούθηση διπλωματών του Ο.Η.Ε από υπηρεσίες των Η.Π.Α, κ. α αποκαλύπτουν τις απαράδεκτες μεθόδους του αμερικανικού ιμπεριαλισμού. Oι Η.Π.Α επιθυμούν την εξόντωση του Assange για να αποτρέψουν την πιθανότητα να βρεθούν μιμητές και συνεχιστές του έργου του.

Στην επικείμενη δίκη του αρχισυντάκτη των WikiLeaks Julian Assange δεν κρίνεται μόνο η τύχη ενός συγκεκριμένου προσώπου. Κρίνεται το παρόν και το μέλος της ελεύθερης δημοσιογραφίας, της διεθνούς δικαιοσύνης, της παγκόσμιας ειρήνης και των υπερασπιστών της. Η καταδίκη και εξόντωση του Assange θα είναι μια νίκη της οργανωμένης ανηθικότητας, του σύγχρονου σκοταδισμού, της κατάχρησης εξουσίας. Ήδη άλλες περιπτώσεις τολμηρών δημοσιογράφων σε όλον τον κόσμο όπως ο Αμερικανο-Βραζιλιάνος Glenn Greenwald κινδυνεύουν από μια παρόμοια τύχη.

H απόφαση που θα παρθεί στην δίκη αυτή θα αποτελέσει ένα δεδικασμένο ιστορικής βαρύτητας. Το ερώτημα που διακυβεύεται ουσιαστικά είναι το εάν ο σύγχρονος δυτικός κόσμος θα επιτρέψει ή όχι στους δημοσιογράφους και στους πολίτες του την πρόσβαση στην αλήθεια, ή θα την ακυρώσει θεσμοθετώντας μια μόνιμα κρεμάμενη δαμόκλεια σπάθη πάνω από κάθε δημοσιογραφική έρευνα που αποκαλύπτει αλήθειες διαφορετικές από εκείνες που επιθυμούν οι ισχυροί. Οι New York Times και η Washington Post έχουν γράψει πως η δίωξη του Assange αποτελεί εγκληματικοποίηση τυπικών δημοσιογραφικών πρακτικών που έχουν χρησιμοποιηθεί για δεκαετίες υπέρ του δημόσιου συμφέροντος.

Ο Julian Assange έχει ήδη τιμηθεί με το Βραβείο Ειρήνης του Σίδνεϋ, με το Βραβείο U.K Media Award της Διεθνούς Αμνηστίας και με το Βραβείo New Media του περιοδικού Economist για την συνεισφορά του στη Δημοσιογραφία. Επίσης έχει προταθεί για το Νόμπελ Ειρήνης. Όμως φαίνεται πως η αναγνώριση της τεράστιας προσφοράς του δεν επαρκεί για να σώσει τη ζωή του. Ο δεκαετής εγκλεισμός του πρώτα στην Πρεσβεία του Εκουαδόρ και τον τελευταίο χρόνο στις Βρετανικές φυλακές του Μπέλμαρς με συνθήκες που έχουν ήδη επιφέρει ανησυχητικά πλήγματα στην υγεία του και του έχουν στερήσει την δυνατότητα να συνεργαστεί επαρκώς με τους δικηγόρους του για την υπεράσπιση του εαυτού του, κάνει σαφές πως είναι απόλυτη ανάγκη να υπερασπιστούν τη υπόθεση αυτοί που είναι και οι κυρίως ωφελούμενοι από το έργο του: Οι πολίτες που αγωνιούμε για την δικαιοσύνη και την ευημερία κι αντιστεκόμαστε στις δυνάμεις που τα καταλύουν.